[pic] | EUROOPAN YHTEISÖJEN KOMISSIO |

Bryssel 3.10.2007

KOM(2007) 563 lopullinen

Ehdotus

NEUVOSTON PÄÄTÖS

Kaakkois-Euroopan vakaussopimuksen erityiskoordinaattorin nimittämisestä

(komission esittämä)

PERUSTELUT

Kaakkois-Euroopan vakaussopimus on kansainvälisen yhteisön Kölnissä 10. kesäkuuta 1999 vahvistama alueellinen toimintakehys, jonka avulla alueen maita tuetaan niiden pyrkiessä edistämään rauhaa, demokratiaa, ihmisoikeuksien kunnioitusta ja taloudellista hyvinvointia ja varmistamaan koko alueen vakautta. Vakaussopimuksen 13 kohdan mukaan sopimuksella on erityiskoordinaattori, jonka Euroopan unioni nimittää neuvoteltuaan asiasta Euroopan turvallisuus- ja yhteistyöjärjestön (Etyj) puheenjohtajan ja muiden osapuolten kanssa ja saatuaan Etyjin puheenjohtajan hyväksynnän.

Yhdistyneiden Kansakuntien väliaikaisen Kosovon-siviilioperaation (UNMIK), Bosnia ja Hertsegovinassa olevan korkean edustajan toimiston sekä Kaakkois-Euroopan vakaussopimuksen tukemisesta 22. toukokuuta 2000 annetun neuvoston asetuksen (EY) N:o 1080/2000 1 a artiklan mukaan neuvosto nimittää komission ehdotuksesta vakaussopimuksen erityiskoordinaattorin vuodeksi kerrallaan.

Belgradissa 30. toukokuuta 2006 kokoontunut vakaussopimuksen alueellinen keskustelufoorumi vahvisti siirtymäsuunnitelman, jonka tavoitteena on päättää vakaussopimuksen toiminta asteittain alkuvuodesta 2008 ja siirtää alueyhteistyötä koskeva vastuu vastaavasti Kaakkois-Euroopan yhteistyöprosessin pohjalta perustettavalle alueelliselle toimintakehykselle, jota kyseisen alueen maat itse johtaisivat. Erityiskoordinaattorin toimeksianto on vuonna 2007 painottunut siirtymävaiheen toteuttamiseen. Yhtäällä vakaussopimus ja toisaalla Kaakkois-Euroopan yhteistyöprosessin puitteissa komission ja muiden kumppanien avustamana yhteistyötä tekevät Kaakkois-Euroopan maat ovat paneutuneet alueellisen yhteistyöneuvoston perustamiseen ja sen ja Kaakkois-Euroopan yhteistyöprosessin keskinäisen suhteen määrittelyyn.

Vakaussopimuksen alueellinen keskustelufoorumi, joka kokoontui 10. toukokuuta 2007, sekä Zagrebissa 11. toukokuuta 2007 kokoontunut Kaakkois-Euroopan yhteistyöprosessin huippukokous ovat sopineet tärkeimmistä yhteistyöneuvostoa koskevista teksteistä. Yhteistyöprosessin huippukokous nimitti yhteistyöneuvoston ensimmäisen pääsihteerin ja valitsi sihteeristön toimipaikan. Neuvosto on ottanut päätökset tyytyväisyydellä vastaan ja vahvistanut Euroopan unionin olevan edelleen valmis osallistumaan yhdessä muiden avunantajien ja kumppanien kanssa edessä olevaan prosessiin, jossa vakaussopimus muutetaan asteittain alueelliseksi yhteistyöneuvostoksi.

Tärkeimmät sihteeristön perustamiseen liittyvät valmistelutyöt on tarkoitus saada valmiiksi vuoden 2007 loppuun mennessä. Komissio on toimittanut vakaussopimusta varten vaatimattoman 100 000 euron lisäavustuksen kaikkien muutosprosessiin liittyvien tehtävien rahoittamiseksi, mukaan luettuna yhteistyöneuvoston sihteeristön perustaminen. Vastuun siirto vakaussopimukselta alueelliselle yhteistyöneuvostolle on tarkoitus toteuttaa helmikuun 2008 loppuun mennessä. Vakaussopimuksen ja alueellisen yhteistyöneuvoston on tarkoitus toimia samanaikaisesti enintään kolme kuukautta, ja tänä aikana vakaussopimus ohjaa yhteistyöneuvostoa ja siirtää sille osaamistaan. Jotta erityiskoordinaattorin toimikausi saataisiin sovitettua yhteen siirtymäsuunnitelman toteutuksen kanssa, ehdotetaan, että sitä jatketaan tammi- ja kesäkuun 2008 väliseksi ajaksi.

Tämän vuoksi ehdotetaan, että neuvosto tekee ennen 31. joulukuuta 2007 tohtori Erhard Busekin nimittämistä uudelleen erityiskoordinaattoriksi koskevan päätöksen, jota sovelletaan 1. tammikuuta – 30. kesäkuuta 2008. Komissio on kuullut Etyjin puheenjohtajaa sekä vakaussopimuksen muita osapuolia ja ehdottaa, että neuvosto nimittää Erhard Busekin uudelleen vakaussopimuksen erityiskoordinaattoriksi. Erityiskoordinaattorin toimeksianto on sama kuin Kaakkois-Euroopan vakaussopimuksen erityiskoordinaattorin nimittämisestä 11. joulukuuta 2006 tehdyssä neuvoston päätöksessä 2006/921/EY, joka koskee vuotta 2007, ja siinä painotetaan erityisesti vastuun siirtämistä alueelliselle yhteistyöneuvostolle ja sen sihteeristölle annettavaa ohjausta.

Ehdotus

NEUVOSTON PÄÄTÖS

Kaakkois-Euroopan vakaussopimuksen erityiskoordinaattorin nimittämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Yhdistyneiden Kansakuntien väliaikaiselle Kosovon-siviilioperaatiolle (UNMIK), Bosnia ja Hertsegovinassa olevalle korkean edustajan toimistolle ja Kaakkois-Euroopan vakaussopimukselle annettavasta tuesta 22 päivänä toukokuuta 2000 annetun neuvoston asetuksen (EY) N:o 1080/2000[1] ja erityisesti sen 1 a artiklan,

ottaa huomioon komission ehdotuksen,

sekä katsoo seuraavaa:

(1) Euroopan unionin jäsenvaltioiden ulkoministerit ja Euroopan yhteisöjen komissio sopivat 10 päivänä kesäkuuta 1999 yhdessä muiden asianomaisten osapuolten kanssa Kaakkois-Euroopan vakaussopimuksen, jäljempänä ’vakaussopimus’, tekemisestä.

(2) Neuvoston asetuksen (EY) N:o 1080/2000 1 a artiklassa säädetään menettelystä vakaussopimuksen erityiskoordinaattorin nimittämiseksi vuosittain.

(3) Erityiskoordinaattorin nimityksen yhteydessä on syytä vahvistaa tämän toimeksianto. Kaakkois-Euroopan vakaussopimuksen erityiskoordinaattorin nimittämisestä 11 päivänä joulukuuta 2006 tehdyn, vuotta 2006 koskevan neuvoston päätöksen 2006/921/EY[2] mukainen toimeksianto on tarkoituksenmukainen. Zagrebissa 10 päivänä toukokuuta 2007 pidetyn vakaussopimuksen alueellisen keskustelufoorumin ja 10 ja 11 päivänä toukokuuta 2007 pidettyjen Kaakkois-Euroopan yhteistyöprosessin ministeri- ja huippukokousten päätelmien mukaisesti sekä neuvoston toukokuussa 2007 antamien päätelmien mukaisesti, joissa vaaditaan, että vakaussopimuksen erityiskoordinaattori, uusi pääsihteeri ja yhteistyöprosessin nykyinen bulgarialainen puheenjohtaja varmistavat vastuun sujuvan ja oikea-aikaisen siirron vakaussopimuksen uusille rakenteille, toimeksiannossa painotetaan erityisesti tarvetta siirtyä aluetason vastuuseen ja siirtää vastuu sujuvasti ja oikea-aikaisesti alueellisen yhteistyöneuvoston sihteeristölle erityiskoordinaattorin toimikauden loppuun mennessä.

(4) On aiheellista vahvistaa selvästi vastuualueet sekä antaa ohjeita koordinoinnista ja raportoinnista,

ON PÄÄTTÄNYT SEURAAVAA:

1 artikla

Nimitetään tohtori Erhard Busek Kaakkois-Euroopan vakaussopimuksen erityiskoordinaattoriksi.

2 artikla

Erityiskoordinaattori hoitaa 10 päivänä kesäkuuta 1999 laaditun vakaussopimuksen 13 kohdassa määritellyt tehtävät.

3 artikla

Edellä 2 artiklassa tarkoitetun tavoitteen mukaisesti erityiskoordinaattorin tehtävänä on:

a) edistää vakaussopimuksen tavoitteiden saavuttamista yksittäisissä maissa ja niiden välillä yhteyksissä, joissa vakaussopimuksella todetaan olevan lisäarvoa;

b) toimia Kaakkois-Euroopan alueellisen keskustelufoorumin puheenjohtajana;

c) ylläpitää läheisiä yhteyksiä kaikkiin vakaussopimuksen osapuoliin sekä avunantajamaihin, -järjestöihin ja -elimiin sekä asiaa koskeviin alueellisiin aloitteisiin ja järjestöihin tavoitteenaan alueellisen yhteistyön edistäminen ja alueellisen vastuun lisääminen;

d) toimia läheisessä yhteistyössä kaikkien Euroopan unionin toimielinten ja jäsenvaltioiden kanssa vahvistaakseen Euroopan unionin asemaa vakaussopimuksessa sopimuksen 18–20 kohdan mukaisesti sekä varmistaakseen vakaussopimuksen ja vakautus- ja assosiaatioprosessin keskinäisen täydentävyyden;

e) tavata määräajoin ja tarvittaessa kollektiivisesti työryhmien puheenjohtajat yleisen strategisen koordinoinnin varmistamiseksi sekä huolehtia Kaakkois-Euroopan alueellisen keskustelufoorumin ja sen välineiden sihteeristön tehtävistä;

f) toimia vakaussopimukseen liittyviä, vuoden 2008 alkupuolella toteutettavia ensisijaisia toimia koskevan, vakaussopimuksen osapuolia kuullen ennalta laaditun luettelon pohjalta sekä mukauttaa vakaussopimuksen työskentelymenetelmät ja rakenteet tavalla, jota vastuun siirtäminen aluetasolle edellyttää johdonmukaisuuden ja voimavarojen tehokkaan käytön varmistaen;

g) helpottaa vastuun siirtämistä aluetasolle alueellisen keskustelufoorumin 30 päivänä toukokuuta 2006 tekemien päätelmien mukaisesti ja tehdä tässä tarkoituksessa tiivistä yhteistyötä Kaakkois-Euroopan yhteistyöprosessin, alueellisen yhteistyöneuvoston ja sen pääsihteerin kanssa; tässä yhteydessä panostetaan etenkin alueellisen yhteistyöneuvoston ja sen sihteeristön perustamiseen; erityistä huomiota kiinnitetään vakaussopimuksen eri työryhmien ja aloitteiden järkeistämiseen;

h) varmistaa vastuun siirto sujuvasti ja oikea-aikaisesti alueellisen yhteistyöneuvoston pääsihteerille ja päättää loput vakaussopimuksen hoidettavana olevat hallinnolliset toimet.

4 artikla

Erityiskoordinaattori tekee rahoitussopimuksen komission kanssa.

5 artikla

Erityiskoordinaattorin toimet sovitetaan yhteen yhteisen ulko- ja turvallisuuspolitiikan korkeana edustajana toimivan neuvoston pääsihteerin, neuvoston puheenjohtajavaltion ja komission toimien kanssa etenkin epävirallisen neuvoa-antavan komitean puitteissa. Paikan päällä pidetään yllä tiiviitä yhteyksiä neuvoston puheenjohtajavaltioon, komissioon, jäsenvaltioiden edustustojen päälliköihin, Euroopan unionin erityisedustajiin, Bosnia ja Hertsegovinassa olevaan korkean edustajan toimistoon sekä Yhdistyneiden Kansakuntien Kosovon-siviilihallintoon.

6 artikla

Erityiskoordinaattori raportoi tarvittaessa neuvostolle ja komissiolle. Hän jatkaa säännöllistä raportointia toimistaan Euroopan parlamentille.

7 artikla

Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Sitä sovelletaan 1 päivästä tammikuuta 2008 alkaen 30 päivään kesäkuuta 2008.

Tehty Brysselissä

Neuvoston puolesta

Puheenjohtaja

[1] EYVL L 122, 24.5.2000, s. 27, asetus sellaisena kuin se on muutettuna 27 päivänä marraskuuta 2003 annetulla neuvoston asetuksella (EY) N:o 2098/2003 (EUVL L 316, 29.11.2003, s. 1).

[2] EUVL L 351, 13.12.2006, s. 19.